Volmaanpiekniek by die Taalmonument | rooi rose Volmaanpiekniek by die Taalmonument | rooi rose
Bekyk die maan van nader dié maand!
Glo jy aan die man in die maan of dat die maan van kaas gemaak is? Kom beskou die volmaan van nader vanaf die Afrikaanse Taalmonument op Paarlberg – by die eerste Volmaanpiekniek van die jaar op Vrydag, 13 Januarie 2017.
Die pieknieks is baie gewild onder plaaslike inwoners én oorsese besoekers, wat veral die sonsondergang en naguitsig van die vallei geniet. Besoekers kan enige tyd tussen 17:00 en 22:00 kom piekniek hou. 'n Gratis begeleide toer van die monument word om 18:30 aangebied.
Besoekers is welkom om hul eie piekniekmandjie saam te bring of een (teen R250 vir twee persone, of R350 met 'n mandjie ingesluit), by Volksmond Koffiewinkel te bestel (021 863 2800). Volksmond sal oop wees vir koffie en ligte verversings. Besoekers moet onthou om flitse en warm klere saam te bring. Geen honde en vure word toegelaat nie. Veilige parkering is beskikbaar en toegang word beheer.
Kaartjies kos R25 vir volwassenes, R10 vir Suid-Afrikaanse studente en R5 vir kinders (gratis onder ses jaar), en is by Computicket en by die hek beskikbaar. Geen besprekings is nodig nie. Jaarpermitte is by die Taalmonument beskikbaar teen R120 vir individue of R220 per gesin, wat toegang tot Volmaanpieknieks insluit.
Die piekniekreeks word aangebied ten bate van Laat ons Lees! – die Taalmuseum se voorleesprojek vir kinders. Piekniekgangers word aangemoedig om 'n nuwe of tweedehandse kinderboek saam te bring ter ondersteuning van dié projek.